**Príprava a zadanie na seminár z predmetu Obchodné právo III, LS**

*Príprava študenta na seminár spočíva v naštudovaní prednášky a príslušnej časti zákona a odporúčanej literatúry k téme, ktorá má byť precvičená daný týždeň podľa uverejnených Syláb k predmetu. Okrem iného sa žiada, aby bol študent náležite pripravený odpovedať aj na nasledovné otázky, príp. sa oboznámil s argumentáciou najvyššieho/krajského súdu v rozhodnutiach, ktoré má za úlohu naštudovať.*

**Téma: Kúpna zmluva (§ 409 a nasl. ObchZ) a Zmluva o dielo (§ 536 a nasl. ObchZ)**

1. Podnikateľ A potrebuje k prevádzke svojej podnikateľskej činnosti motorové vozidlo a  rozhodol sa kúpiť nový automobil značky KIA Sportage. Predmetné vozidlo je vystavené v predajni Kia - Košice na Rastislavovej 13 a môže byť ihneď predané, nespĺňa však všetky požiadavky podnikateľa A – nemá automatickú prevodovku a špeciálny farebný dizajn interiéru. Automobil môžu podnikateľovi A vyrobiť podľa jeho predstáv na mieru v závode pri Žiline do 4 mesiacov, ak uzavrie zmluvu dnes.

*Aký typ zmluvy by mali strany medzi sebou uzavrieť?*

2. Podnikateľ Peter Hruška sa v zmluve so spoločnosťou Chemik, s.r.o. zaviazal dodať 100 špeciálnych ochranných kombinéz používaných pri manipulovaní s chemickými látkami, s termínom dodania 15. februára 2019. Cena bola stanovená na 20 000 Eur. Zmluva bola stručná, obsahovala iba označenie zmluvných strán, predmet zmluvy, dobu dodania a cenu. Kombinézy boli dodané v termíne, a spoločnosť Chemik, s.r.o. bezhotovostným prevodom peniaze poukázala p. Hruškovi. O 3 týždne zamestnanci spoločnosti zistili, že kombinézy vo švíkoch praskajú, nemôžu ich použiť a nevedia ani vady odstrániť vlastnými silami. Chemik, s.r.o. 28. marca 2019 zaslala podnikateľovi Hruškovi písomnú výzvu, v ktorej žiada:

1. náhradu škody v hodnote 10 000 Eur. Tento nárok bol doložený znaleckým posudkom, ktorý vyčíslil hodnotu kombinéz s vadami na sumu 10 000 Eur.
2. z titulu náhrady škody sa ďalej domáha, aby p. Hruška uhradil sumu vo výške 15 000 Eur pretože Chemik, s.r.o. nemohla vykonávať po dobu viac ako 1 mesiac podnikateľskú činnosť, keďže spoločnosť nemohla zaistiť bezpečnosť práce zamestnancov.

*Pán Hruška odmieta uhradiť požadované sumy. Posúďte oprávnenosť týchto nárokov.*

3. Podnikateľ Ján Malý písomne dňa 1. marca 2019 objednal od podnikateľa Petra Veľkého 100 kg čistiaceho prostriedku (TYP All-in-One), zabaleného do piatich 25 kg kontajnerov, s dodacou lehotou do konca marca 2019.

*Posúďte nasledujúce (alternatívne) situácie:*

1. Podnikateľ Veľký na objednávku neodpovedal a 27. marca 2019 čistiace prostriedky typu All-in-one dodal, podnikateľ Malý tovar neodmietol a dodávku ihneď zaplatil.
2. Podnikateľ Veľký v telefonickom rozhovore 5.3.2019 uviedol, že objednávku splní. Objednávku však nesplnil ani po opakovanej urgencii. Navyše uviedol, že nie je povinný plniť, nakoľko sľub prostredníctvom telefónu v tomto prípade nestačí k uzavretiu zmluvy, keďže podnikateľ Malý prejavil vôľu uzavrieť zmluvu písomne.
3. Podnikateľ Veľký telefonicky potvrdil objednávku dňa 3.3.2019. Čistiace prostriedky dodal až 13.4.2019. Podnikateľ Ján Malý odmietol tovar prijať a zaplatiť kúpnu cenu argumentujúc, že podnikateľ Veľký objednávku písomne nepotvrdil a návrh na uzavretie zmluvy zanikol posledným dňom marca 2019.

4. Vady diela

Spoločnosť Alfa s.r.o. ako objednávateľ uzatvorila zmluvu o dielo so spoločnosťou Stavby s.r.o. ako zhotoviteľom na výstavbu bytového komplexu. V zmluve sa dohodli na vlastnostiach stavby ako aj na cene diela. Objednávateľ diela zabezpečil projekt výstavby a pred začatím stavby ho odovzdal zhotoviteľovi, ktorý s ním nemal žiadne výhrady.

Zhotoviteľ vykonal dielo v dohodnutom termíne a požiadal objednávateľa o prevzatie stavby dňa 16.4.2018. Objednávateľ pri preberaní diela zistil, že dielo vykazuje vady, a to zatekanie strechy a opadanú omietku.

1. *Akým spôsobom musí objednávateľ uplatniť právo zo zodpovednosti za vady u zhotoviteľa, a aké kroky musí urobiť?*
2. *Ako sa môže brániť zhotoviteľ pri uplatnení nárokov objednávateľa z vadného plnenia?*
3. *Aké nároky vznikajú objednávateľovi v súvislosti s výskytom vád?*
4. *Mohol by si dať objednávateľ dielo opraviť u iného stavebníka a následne žiadať náhradu škody od zhotoviteľa?*

5. Zmluva o dielo: neobjednané práce – bezdôvodné obohatenie:

Prečítať **KS KE sp. zn. 2Cob/156/2013 z 29.1.2014** – *Ako by ste danú situáciu riešili Vy?*